google/wiki40b huggingface dataset:
Μιχαήλ Δ΄ ο Παφλαγών

Βιογραφία

Ο Μιχαήλ προερχόταν από μία οικογένεια αγροτών από την Παφλαγονία, από τους οποίους ένας, ο παρακοιμώμενος Ιωάννης ο ορφανοτρόφος, είχε αναλάβει θέση στο αυτοκρατορικό παλάτι. 
Ο Μιχαήλ, θαλαμηπόλος των ανακτόρων επί Ρωμανού Γ΄ του Αργυρού και πάσχων από επιληψία και αργότερα από υδρωπικία, ανήλθε στον θρόνο χάριν της ομορφιάς του και τον έρωτα που ενέπνευσε στην ερωτομανή αυτοκράτειρα Ζωή, η οποία τον παντρεύτηκε και τον επέβαλε ως αυτοκράτορα.
Από την αρχή παραμέρισε τους αντιπάλους του και μοίρασε αξιώματα και θέσεις σε φίλους, συγγενείς και συμπατριώτες του. Λόγω της ασθένειάς του, την εξουσία ουσιαστικά ασκούσε ο πανίσχυρος αδελφός του Ιωάννης ο Ορφανοτρόφος. Ο Ιωάννης αύξησε σημαντικά τη φορολογία, με σκοπό να καλύψει τις αμυντικές ανάγκες, αλλά και για την επανόρθωση ζημιών από θεομηνίες, όπως ένας σεισμός που κατέστρεψε τη Σμύρνη. H σκληρή φορολογική του πολιτική όμως είχε άσχημες συνέπειες στις σχέσεις του Βυζαντίου με γειτονικούς λαούς, κυρίως με τους Βουλγάρους, από τους οποίους ζητήθηκε να πληρώνουν τους φόρους τους σε χρήμα, και όχι πλέον σε είδος, κάτι που τους δημιούργησε οικονομικά προβλήματα.
Επίσης, ο Ιωάννης επέβαλε έλληνα αρχιεπίσκοπο στην Αχρίδα, σε αντίθεση με το Βασίλειο Β΄, ο οποίος είχε επιτρέψει να εκλεγεί Βούλγαρος, προκειμένου να αποφύγει αισθήματα κατωτερότητας. Tο αποτέλεσμα της πολιτικής αυτής ήταν να προκληθεί το επαναστατικό κίνημα του Πέτρου Δελεάνου ή Οδελεάνου ενάντια στους Βυζαντινούς. 
Παρά ταύτα, επί Βασιλείας του Μιχαήλ Δ΄ το Βυζάντιο χάριν των διαπρεπών στρατηγών του (τον Μανιάκην, τον Χαγέν, τον Β. Συναδηνόν, και τον Νορβηγό Χάραλντ Σίγκουρντσον με τους μισθοφόρους Βαρράγγους) διεξήγαγε επιτυχείς εκστρατείες, κατά τις οποίες κατελήφθη η Σικελία και καταστράφηκαν οι στόλοι των Αράβων στο Αιγαίο. Επίσης, κατεπνίγη τελικά και η επανάσταση των Βουλγάρων. Οι αυλικές ραδιουργίες όμως, δεν επέτρεψαν στους στρατηγούς αυτούς να συμπληρώσουν τις αποστολές τους, οι δε αντικαταστήσαντες αυτούς απόλεμοι και άπειροι έγινε αφορμή να απωλεσθεί η Σικελία, να κατέβουν οι Βούλγαροι το 1041 μέχρι την Θεσσαλονίκη, από την οποία τελικά εξεδιώχθηκαν από τον Αλουσιάνο, και να παραμείνει ανεξάρτητη η επαναστατημένη Σερβία.
Ο Μιχαήλ Δ΄, αφού συνεννοήθηκε με τη Ζωή και τον αδελφό του Ιωάννη, όρισε ως διάδοχό του τον ανιψιό του Μιχαήλ Ε΄ και το καλοκαίρι του 1041 ζήτησε να τον μεταφέρουν στη μονή Αγίων Αναργύρων, όπου πέθανε τον Δεκέμβριο της ίδιας χρονιάς, γεμάτος ενοχές για τον θάνατο του προκατόχου του, Ρωμανού Γ΄.
Γεώργιος Κλής

Βιογραφικά στοιχεία

Ήταν γιος του Θεόδωρου Κλή και αδερφός του Παναγιώτη Κλή. Ήταν έμπορος στο επάγγελμα. Εξελέγη βουλευτής Έβρου με την υποστήριξη της ΕΡΕ στις εκλογές του 1956.
Ελληνικές αυτοδιοικητικές εκλογές 1925

Οι ελληνικές αυτοδιοικητικές εκλογές 1925 διεξήχθησαν σε ολόκληρη την Ελλάδα την Κυριακή 25 Οκτωβρίου του 1925.
Ήταν οι πρώτες δημοτικές εκλογές που έλαβαν χώρα στη Θεσσαλονίκη, 13 χρόνια μετά την ενσωμάτωσή της στον εθνικό κορμό (1912) και οι πρώτες μετά τη λήξη του Α΄Π.Π.
Δήμαρχος Αθηναίων εκλέχθηκε ο Σπυρίδων Πάτσης, επικρατώντας του Σπ. Μερκούρη. Στη Θεσσαλονίκη νικητής αναδείχθηκε ο νεαρός Μηνάς Πατρίκιος που εν συνεχεία διώχθηκε επανειλημμένως από το δικτάτορα στρατηγό Θεόδωρο Πάγκαλο, στην Πάτρα ο Ιωάννης Βλάχος, ενώ στον Πειραιά εκλέχθηκε ο Τάκης Α. Παναγιωτόπουλος επικρατώντας του Δημ. Σκυλίτση.

Εκλεγέντες στην υπόλοιπη χώρα

Αγρίνιο: Παναγόπουλος, Αίγιο: Παναγιωτόπουλος, Αμαλιάδα: Ξυδιάς, Άργος: Μπόμπος, Αργοστόλι: Βανδώρος, Βέροια: Ιωάννης Μάρκου, Βόλος: Σπυρίδων Σπυρίδης, Βροντάδες Χίου: Γεωργαντάς, Γιαννιτσά: Θωμάς Μανδριώτης, Δεδεαγάτς: Κ. Αλτιναλμάζης, Δράμα: Νικόλαος Παρμεντίδης, Έδεσσα: Κλέων Παναγιώτου, Ζάκυνθος: Διονύσιος Ιθακήσιος, Ιωάννινα: Βασίλειος Πυρσινέλλας, Καβάλα: Ευγένιος Ιορδάνου, Καλαμάτα: Κροντήρης, Καρδίτσα: Μπαϊρακτάρης, Κοζάνη: Αστέριος Τέρπος, Κομοτηνή: Νικόλαος Ζωΐδης, Λαμία: Μακρόπουλος, Λαμία: Λαμπρόπουλος, Λάρισα: Σιάπκας, Μέγαρα: Μωραΐτης, Μεσολόγγι: Ευαγγελάτος, Νάουσα: Αρνής, Ναύπλιο: Σοφρώνιος, Ξάνθη: Μιχαήλ Λουκοβίκας (καπνεργάτης), Πρέβεζα: Βασίλειος Μπάλκος, Πύργος: Μπελούσης, Ρέθυμνο: Τίτος Πετυχάκης, Σέρρες: Επαμεινώνδας Τικόπουλος, Σουφλί: Απόστολος Καλπάκας, Σπάρτη: Μυλωνάκος, Σύρος: Παπαδάμ, Τρίπολη: Πατρινός, Φλώρινα: Θεοδοσίου, Χαλκίδα: Ν. Βασιλείου, Χανιά: Μουντάκης.
Ισαάκιο Έβρου

Γεωγραφία - Ιστορία

Το Ισαάκιο βρίσκεται 4,5 χλμ. Β.-ΒΑ. του Διδυμοτείχου, προς τη μεθοριακή γραμμή με την Τουρκία και τον ποταμό Έβρο. Παλιότερα, επί τουρκοκρατίας, αναφερόταν ως "Ισάκ Πασά" και συμμετείχε στο ξεσηκωμό της περιοχής την περίοδο της Ελληνικής Επανάστασης του 1821, με πρωτεργάτη τον αγωνιστή Γεώργιο Λιόλογλου. Η προσπάθεια αυτή κατέληξε σε αποτυχία, μετά την ήττα των επαναστατικών δυνάμεων στη Μάχη του Σαλτίκιοϊ και το χωριό καταστράφηκε ολοσχερώς από τον Τούρκο προύχοντα Χατζηεστρέφ αγά. Ως οικισμός αναφέρεται επίσημα στο ΦΕΚ 194Α-14/08/1924 να προσαρτάται στην τότε κοινότητα Διδυμοτείχου. Σύμφωνα με το Πρόγραμμα «Καλλικράτης» αποτελεί την τοπική κοινότητα Ισαακίου που ανήκει στη δημοτική ενότητα Διδυμοτείχου του δήμου Διδυμοτείχου και σύμφωνα με την απογραφή 2011 έχει πληθυσμό 407 κατοίκους.
Στρατηγίς Ρωμανούπολις

Η Στρατηγίς Ρωμανούπολις ήταν διοικητική διαίρεση της Βυζαντινής Αυτοκρατορίας, ήταν μικρό σε έκταση Θέμα, γι΄ αυτό λεγόταν Στρατηγίς, και περιλάμβανε την Ρωμανούπολη (Ῥωμανοῦπολις), η σημερινή Μπιγκόλ της Τουρκίας, και τα περίχωρα της.
Ο Βυζαντινός αυτοκράτορας Ρωμανός Α΄ ο Λεκαπηνός, ενσωμάτωσε την πόλη μόνιμα στην Βυζαντινή Αυτοκρατορία το 942. Αρχικά σχηματίζεται υποδιαίρεση, κλεισούρα από το 942 έως το 969, του Θέματος της Μεσοποταμίας, αλλά αργότερα, περίπου το 969, αναδεικνύεται σε ξεχωριστό θέμα από τον αυτοκράτορα Νικηφόρο Φωκά μαζί με άλλες συνοριακές περιοχές.
Το 1069 από το Θέμα πέρασε ο αυτοκράτορας Ρωμανός Δ΄, με τον στρατό του, κατά την εκστρατεία του στην Συρία. Αργότερα ο δούξ της Αντιόχειας, Φιλάρετος Βραχάμιος, ενσωμάτωσε την περιοχή στο εφήμερο κρατίδιο του.
Πρωτάθλημα Ε.Π.Σ. Μακεδονίας 1934-35

Την περίοδο 1934-35 η ΕΠΣΜ διοργάνωσε το πρωτάθλημα Θεσσαλονίκης χωρίς την παρουσία των Άρη ΠΑΟΚ Ηρακλή και Μέγα Αλέξανδρου που αγωνίστηκαν στο Βόρειο Όμιλο της Εθνικής Κατηγορίας.
Το πρωτάθλημα ξεκίνησε αργά, στις 20 Μαΐου 1935 και για την Α΄ κατηγορία ολοκληρώθηκε στις 2 Ιουλίου με τον «τελικό» μεταξύ Μελιτέα και ΜΕΝΤ όπου επικράτησε ο Μελιτεύς και κατέκτησε το πρωτάθλημα.
Αλκούδια

Ιστορία

Η περιοχή στην οποία βρίσκεται η Αλκούδια κατοικείται από την εποχή του Χαλκού, αλλά με την άφιξη των Ρωμαίων η πόλη κάνει την είσοδό της στα βιβλία ιστορίας. Οι Ρωμαίοι χρησιμοποίησαν τις παραλίες του κόλπου της Αλκούδιας όταν κατέλαβαν το νησί το 123 π.Χ, η πόλη τότε ονομαζόταν Πολλεντία. Λίγο αργότερα ιδρύθηκε η πρωτεύουσα Πάλμα ντε Μαγιόρκα.
Όταν η Ρώμη έχασε τη θέση της ως κυρίαρχη δύναμη στη δυτική Μεσόγειο, η Πολλεντία δέχτηκε επιθέσεις από πειρατές και αρκετές φορές από τους Βανδάλους. Τέλος, η πόλη εγκαταλείφθηκε και ο υπόλοιπος πληθυσμός έφυγε για να δημιουργήσει μια νέα πόλη σε μια πιο προστατευμένη τοποθεσία.
Μετά από δεκάδες χρόνια, δημιουργήθηκε ένα αγρόκτημα πολύ κοντά στο σημείο που υπήρχε το αρχαίο χωριό της Πολλεντίας. Το αγρόκτημα ονομάστηκε Αλκούδια, το οποίο είναι αραβικό και σημαίνει "στο λόφο". Το 1229, κατακτήθηκε από τον βασιλιά Ιάκωβο Α΄ της Αραγωνίας, ο οποίος εκμεταλλεύτηκε τη δύναμη της περιοχής. Το 1298, ο βασιλιάς Ιάκωβος Β΄ της Αραγωνίας αγόρασε το αγρόκτημα της Αλκούδιας και ίδρυσε τη νέα πόλη.
Κατά τη διάρκεια του 16ου αιώνα οι πειρατές επιτέθηκαν την πόλη αρκετές φορές. Ο πληθυσμός συρρικνώθηκε και υπήρξε κατά καιρούς ο κίνδυνος να εγκαταλειφθεί τελείως η πόλη. Το 1779 αποφασίστηκε η υποστήριξη της πόλης με την κατασκευή λιμανιού. Αυτό βελτίωσε πραγματικά την οικονομία της Αλκούδιας και το χωριό σώθηκε.

Η πόλη σήμερα

Στη δεκαετία του 1920 οι πρώτοι τουρίστες άρχισαν να επισκέπτονται τη Μαγιόρκα και την Αλκούδια. Αυτό ήταν σε πολύ περιορισμένη κλίμακα και η οικονομία του χωριού παρέμεινε αδύναμη. Στις αρχές της δεκαετίας του '70 άρχισε να είναι ξεκάθαρο ότι το μέλλον της Αλκούδιας θα εξαρτώταν από τον τουρισμό. 15 χρόνια αργότερα το παλιό λιμάνι είχε εξελιχθεί σε ένα σημαντικό θέρετρο για τον ευρωπαϊκό τουρισμό. Έχει γίνει πλέον ένα από τους πιο διάσημους προορισμούς της Μαγιόρκα.
Κυβερνείο Ατζλούν

Το Κυβερνείο Ατζλούν (αραβικά: محافظة عجلون‎) είναι ένα από τις κυβερνεία της Ιορδανίας, που βρίσκεται βόρεια του Αμμάν, την πρωτεύουσα της Ιορδανίας. Το Κυβερνείο Ατζλούν έχει την τέταρτη μεγαλύτερη πυκνότητα πληθυσμού στην Ιορδανία (μετά τα κυβερνεία Ιρμπίντ, Γέρασα και Μπάλκα) και πυκνότητα πληθυσμού 350.1 άτομα ανά τ.χλμ. (εκτίμηση 2012). Συνορεύει με το κυβερνείο Γέρασα στα νοτιοανατολικά, με το κυβερνείο Ιρμπίντ στα βόρεια και δυτικά και με το κυβερνείο Μπάλκα στα νότια. 

Ιστορία

Ευρισκόμενο σε υψηλό υψόμετρο, το Ατζλούν έχει ένα από τα πιο όμορφα δάση στην Ιορδανία, και είναι γνωστό για την μακρούς κρύους χειμώνες. Είναι γνωστή για το κάστρο (Κάστρο Ατζλούν), παλαιότερα γνωστό ως Καλ-ατ Σαλάχ αν-Ντέιν. Το κάστρο χτίστηκε ως φυλάκιο για την προστασία της στρατηγικής θέσης του Ατζλούν από τους σταυροφόρους.

Κλίμα

Το Ατζλούν είναι γνωστό για το υψηλό υψόμετρο, το οποίο είναι μια από τις πιο δροσερές πόλεις της Ιορδανίας, με τη μέση μέγιστη θερμοκρασία κατά τη διάρκεια του Ιανουαρίου να είναι 8.2 βαθμοί Κελσίου, ενώ η μέση χαμηλότερη θερμοκρασία για τον ίδιο μήνα είναι 2.8 βαθμών Κελσίου. Το χιόνι είναι συνηθισμένο το χειμώνα και η πόλη του Ατζλούν προετοιμάζεται για τέτοιες περιπτώσεις.

Οικονομία

Η οικονομία του κυβερνείου Ατζλούν εξαρτάται κυρίως από τη γεωργία. Το 2008, οι ελαιώνες, οι φάρμες σταφυλιών και φρούτων αποτελούσαν μια συνολική έκταση 141.4 km² που αποτελεί το 34% της έκτασης του κυβερνείου Ατζλούν.

Εκπαίδευση

Υπάρχουν 28 σχολεία πρωτοβάθμιας και δευτεροβάθμιας εκπαίδευσης στο κυβερνείο, από τα οποία τα περισσότερα είναι δημόσια, εκτός από το Κολλέγιο του Πανεπιστημίου Ατζλούν, το οποίο είναι ένα δημόσιο κολέγιο και το Εθνικό Πανεπιστήμιο του Ατζλούν το οποίο είναι ένα μικρό ιδιωτικό πανεπιστήμιο.

Σημαντική χωριά

Οι πιο αξιόλογες πόλεις και χωριά στο κυβερνείο Ατζλούν (εκτός από την πόλη Ατζλούν) είναι τα εξής: Ιμπίν, Σάχρα, Μρατζάμ, Ρασούν, Τζάνα, Κουφράντζαχ, Αντζάρα και Αλ Χασίμιγια.
Διοργανώσεις Ε.Π.Σ. Θεσπρωτίας 2015–16

Α1 Κατηγορία

Στην Α1 Κατηγορία της ΕΠΣ Θεσπρωτίας συμμετέχουν 11 σύλλογοι. Μετά την ολοκλήρωση της κανονικής περιόδου των διπλών αγώνων οι 6 πρώτες ομάδες σχηματίζουν τον Α΄ όμιλο (Play Off) για την ανάδειξη του πρωταθλητή και οι υπόλοιπες 5 τον Β΄ όμιλο (Play Out). Οι ομάδες ξεκινούν τη δεύτερη αυτή φάση με κάποιους βαθμούς εκκίνησης: 5 βαθμοί για την 1η και 7η ομάδα της κανονικής περιόδου , 2 βαθμοί για την 2η και 8η και 1 βαθμός για τις υπόλοιπες. Στην Α2 υποβιβάζονται οι 2 τελευταίες ομάδες του Β΄ ομίλου (Play Out).
Ο τίτλος κρίθηκε την τελευταία (10η) αγωνιστική των Play Off με τον αγώνα μεταξύ Δόξας Γαρδικίου και Αστέρα Παραποτάμου, με τους γηπεδούχους να έχουν προβάδισμα ενός βαθμού (25 έναντι 24) και να τους αρκεί και η ισοπαλία. Η Δόξα Γαρδικίου τελικά κέρδισε με 1-0 και κατέκτησε το πρωτάθλημα
Δήμος Βόλου

Δημοτικές ενότητες και οικισμοί

Ο Δήμος Βόλου διαιρείται σε 9 «δημοτικές ενότητες», οι οποίες αντιστοιχούν στους 8 καταργηθέντες δήμους και την πρώην κοινότητα. Κάθε δημοτική ενότητα διαιρείται σε «κοινότητες», οι οποίες αντιστοιχούν στα διαμερίσματα των καταργηθέντων ΟΤΑ. Οι σημερινές τοπικές κοινότητες του Δήμου, ήταν αυτόνομες κοινότητες και δήμοι πριν την εφαρμογή του προγράμματος Καποδίστρια.
Πιο συγκεκριμένα (σε αγκύλες ο πληθυσμός σύμφωνα με την απογραφή του 2011) :

Δημοτική Ενότητα Βόλου

Η Δημοτική Ενότητα Βόλου, από την οποία αποτελούνταν ο Δήμος πριν την επέκτασή του, περιλαμβάνει την Πόλη του Βόλου, με πληθυσμό 86.046 κατοίκους.

Δημοτική Ενότητα Μακρινίτσας

Η Δημοτική Ενότητα Μακρινίτσας περιλαμβάνει μόνο τον οικισμό Μακρινίτσα με 694 κατοίκους, που προηγουμένως ήταν αυτόνομη κοινότητα.
Πρόεδρος του Κράτους της Παλαιστίνης

Ο Πρόεδρος του Κράτους της Παλαιστίνης είναι ο επικεφαλής του κράτους της Παλαιστίνης .Είναι επίσης ο Πρόεδρος της Παλαιστινιακής Εθνικής Αρχής. Πρώτος πρόεδρος ήταν ο Γιασέρ Αραφάτ από το 1989 έως τον θάνατό του το Νοέμβριο του 2004. Διάδοχος και σημερινός πρόεδρος είναι ο Μαχμούντ Αμπάς. Τον Ιανουάριο του 2005, το κεντρικό συμβούλιο της Οργάνωσης Απελευθέρωσης της Παλαιστίνης (ΟΑΠ) ζήτησε από τον Αμπάς να αναλάβει τα καθήκοντα του προέδρου του κράτους της Παλαιστίνης.  Τον Νοέμβριο του 2008, το κεντρικό συμβούλιο της ΟΑΠ ενέκρινε τη επανεκλογή του Αμπάς ως προέδρου του κράτους της Παλαιστίνης.
Χαουαΐτζ

Το Χαουαΐτζ (αραβικά: حوايج‎, εβραϊκά: חוויג'/חוואיג'‎), επίσης γράφεται ως Χαουαγιέτζ ή Χαουαγίτζ, είναι το όνομα που δίνεται σε μια ποικιλία Υεμενικών μειγμάτων μπαχαρικών που χρησιμοποιούνται κυρίως για σούπες και καφέ. Το Χαουαΐτζ χρησιμοποιείται εκτενώς από τους Υεμενίτες Εβραίους στο Ισραήλ και η χρήση του έχει εξαπλωθεί ευρύτερα στην Ισραηλινή κουζίνα, ως αποτέλεσμα.
Το βασικό μείγμα για τη σούπα επίσης, χρησιμοποιείται σε μαγειρευτά, πιάτα με , ρύζι και λαχανικά, και ακόμη και για . Αποτελείται από κύμινο, μαύρο πιπέρι, κουρκουμά και κάρδαμο. Οι πιο περίτεχνες εκδόσεις μπορεί να περιλαμβάνουν γαρύφαλλο, κύμινο, μοσχοκάρυδο, σαφράν, κόλιανδρο, τριγωνέλλα η ελληνική και το ξερά κρεμμύδια. Η έκδοση του Άντεν αποτελείται από κύμινο, μαύρο πιπέρι, κάρδαμο και κόλιανδρο.
Το μείγμα για καφέ παρασκευάζεται από γλυκάνισο, σπόρους μάραθου, πιπερόριζα και κάρδαμο. Αν και χρησιμοποιείται κυρίως στην παρασκευή καφέ, επίσης χρησιμοποιείται σε γλυκά, κέικ και αργομαγειρεμένα πιάτα με βάση το κρέας. Στο Άντεν, το μείγμα γίνεται με πιπερόριζα, κάρδαμο, γαρίφαλο και κανέλα για το μαύρο καφέ, και όταν χρησιμοποιείται για τα τσάι αποκλείει τη πιπερόριζα.
Δημοψήφισμα Ανεξαρτησίας Σκωτίας του 2014

Επακόλουθα

Ο πρωθυπουργός Άλεξ Σάλμοντ παραιτήθηκε μετά την ανακοίνωση του αρνητικού αποτελέσματος για την ανεξαρτησία.
Λίγες ώρες μετά τη γνωστοποίηση της ετυμηγορίας των Σκωτσέζων, σημειώθηκαν συγκρούσεις στη Γλασκόβη ανάμεσα σε ενωτικούς και σε οπαδούς της ανεξαρτησίας, με αποτέλεσμα να επέμβει η αστυνομία.
Γουλιέλμος της Σαξονίας-Βαϊμάρης

Βιογραφία

Ήταν ο τρίτος γιος του Ιωάννη Β΄ δούκα της Σαξονίας-Βαϊμάρης και της Δωροθέας-Μαρίας, κόρης του Ιωακείμ-Ερνέστου πρίγκιπα του Άνχαλτ.
Μάρεκ Γκρέχουτα

Βιογραφία

Γεννήθηκε στην Ζάμοστς και σπούδασε αρχιτεκτονική στην Κρακοβία. Εκεί συνάντησε τον συνθέτη Γιαν Παβλούσκιεβιτς (Jan Kanty Pawluśkiewicz), με τον οποίο ίδρυσε το καμπαρέ Anawa το 1966. Το 1968 κέρδισε πολλά βραβεία στο Φεστιβάλ της πολωνικής μουσικής στην πόλη Όπολε.
Το 1971 ίδρυσε νέα μουσική ομάδα, που ονομάζεται WIEM (το όνομα της ομάδας οφείλεται στο πολωνικό ακρωνύμιο W Innej Epoce Muzycznej - σε μια άλλη εποχή της μουσικής).
Ο Γκρέχουτα έγραψε πολλές λαϊκές επιτυχίες, με τα τραγούδια του συχνά να χαρακτηρίζονται από τη χρήση ποιητικών και λογοτεχνικών στοιχείων. Πιο γνωστά τραγούδια του είναι: "Niepewność", "Dni, których nie znamy", "Korowód".
Το τραγούδι του Dni, których nie znamy (Οι Μέρες που Δεν Ξέρουμε Ακόμα) είναι ο ύμνος του ποδοσφαιρικού συλλόγου Κορόνα Κίελτσε (Korona Kielce).
Audi V8

Καινοτομίες

Παρότι το πλαίσιο του Audi V8 βασιζόταν σε αυτό του Audi 200 (γι' αυτό και είχαν σχεδόν ίδιες εξωτερικές διαστάσεις), το υπόλοιπο αυτοκίνητο είχε εξελιχθεί από την αρχή. Ήταν η πρώτη λιμουζίνα παγκοσμίως που εφοδιάστηκε με τετρακίνηση και η πρώτη με πλήρως γαλβανισμένο αμάξωμα ως στάνταρ, προσφέροντας 10-ετή εγγύηση ενάντια στην σκουριά.
Επίσης, ήταν το πρώτο μοντέλο της Audi που συνδύαζε τετρακίνηση και αυτόματο κιβώτιο ταυτόχρονα. Έμεινε γνωστό για την άριστη οδική συμπεριφορά του και τα υψηλά επίπεδα ασφάλειας που προσέφερε, καθώς μάλιστα ήταν εξοπλισμένο με στάνταρ Σύστημα Αντιμπλοκαρίσματος Τροχών (Anti-lock Braking System / ABS).
Αρχικά κυκλοφόρησε μόνο με τον V8 κινητήρα των 3.6 λίτρων, αλλά τον Aύγουστο του 1991 εισήχθη και ένας κινητήρας 4.2 λίτρων, επίσης V8.
Μουσικολογία

Οργανολογία

Ασχολείται με τα μουσικά όργανα (την κατασκευή, τις τεχνικές εκτέλεσης, την ιστορία κ.ά.).

Μουσική εικονογραφία

Ερμηνεύει αναπαραστάσεις οργάνων, μουσικών εκτελέσεων κ.λπ. που βρίσκουμε σε εικαστικά έργα.

Εκτελεστική πρακτική

Αποδίδει ηχητικά την ιδέα ενός μουσικού έργου.

Μελέτη της σημειογραφίας

Ερευνά τους τρόπους καταγραφής της μουσικής.

Μελέτη των πηγών

Μελετά και ερευνά μουσικά ή θεωρητικά κείμενα επάνω στη μουσική καθώς και άλλες πηγές.

Μελέτη των τεχνικών σύνθεσης

Αναλύει τη δομή ενός μουσικού έργου και ερευνά την ιστορία της σύνθεσης στους τομείς της θεωρίας της μουσικής (Αντίστιξη, Αρμονία, Μελωδία, Ρυθμό, Μορφή κ.λπ.).

Ορολογία

Ερμηνεύει και καθιερώνει έννοιες σχετικές με τη μουσική συμβάλλοντας στην αντικειμενική απόδοση των εννοιών και την κωδικοποίηση τους με σκοπό την γενική συνεννόηση.

Υφολογία

Μελετά ειδολογικά και ιστορικά, τα γνωρίσματα ενός συνθετικού είδους, μιας εποχής, ενός συνθέτη ή μιας σχολής.

Μουσική ακουστική

Μελετά το ακουστικό αποτέλεσμα της μουσικής από φυσική άποψη καθώς και τη συμπεριφορά του ήχου στα μουσικά όργανα, τις αίθουσες κ.λπ..

Φυσιολογία της φωνής και της ακοής

Ασχολείται με την κατασκευή και τη λειτουργία του αυτιού και της φωνής.

Φυσιολογία της εκτελεστικής τεχνικής των οργάνων

Αναλύει τις κινήσεις του σώματος και τις τεχνικές εκτέλεσης.

Ψυχοακουστική

Ερευνά τις ψυχολογικές αντιδράσεις του ακροατή καθώς και ζητήματα σχετικά με τη μουσική ευφυία και εκπαίδευση.

Ψυχολογία της μουσικής

Μελετά την επίδραση της μουσικής και του μουσικού έργου στον άνθρωπο.

Κοινωνιολογία της μουσικής

Εξετάζει τις αμοιβαίες επιρροές και σχέσεις μεταξύ της μουσικής και της κοινωνίας.

Μουσική παιδαγωγική

Ασχολείται με τα προβλήματα της μουσικής εκπαίδευσης, τους σκοπούς και τις μεθόδους της.

Φιλοσοφία της μουσικής

Μελετά ζητήματα της μουσικής σχετικά με την ύπαρξη και την ουσία της. Αντανακλά συχνά, θέσεις και απόψεις που ανάγονται στον τομέα της ιστορικής όσο και της συστηματικής μουσικολογίας

Μουσική αισθητική

Εξετάζει το ερώτημα του "ωραίου" στη μουσική, σε σχέση με τη μορφή και το περιεχόμενο. Είναι επιμέρους κλάδος της φιλοσοφίας της μουσικής, δανείζεται όμως και στοιχεία από την κοινωνιολογία της μουσικής.

Εθνομουσικολογία

Ερευνά τη μουσική που διαμορφώνεται και μεταφέρεται μέσα από τη λαϊκή παράδοση, σε ευρωπαϊκούς και εξωευευρωπαϊκούς πολιτισμούς, σε νέους αλλά και παλαιότερους, καθώς και τις θεωρίες για τις απαρχές της μουσικής.

Κατασκευή οργάνων

Ασχολείται με την αποκατάσταση και ανακατασκευή παλαιών οργάνων, τη μεθοδολογία κατασκευής των εν χρήσει οργάνων και την επινόηση νέων.

Θεωρία της μουσικής

Ασχολείται με τη θεωρητική γνώση για τη μουσική. Περιλαμβάνει μεγάλη ποικιλία επιμέρους τομέων.

Μουσικοκριτική

Αξιολογεί την μουσική εκτέλεση και τα νέα έργα, σύμφωνα με ποιοτικά, αισθητικά κ.ά. κριτήρια.
Ομοσπονδία Καλαθοσφαίρισης ΗΠΑ

Λογότυπο

Το λογότυπο της ομοσπονδίας έχει εξελιχθεί με το πέρασμα του χρόνου.
Κίνημα Χιζμέτ

Το Κίνημα Χιζμέτ ή Κίνημα Τζεμαάτ ή Κίνημα Γκιουλέν (τουρκικά: Gülen hareketi, Gülen cemaati, Hizmet hareketi) είναι φιλελεύθερο ισλαμιστικό διεθνές θρησκευτικό και κοινωνικό κίνημα του οποίου ο ηγέτης είναι ο Τούρκος ισλαμιστής θεόλογος και ιερέας Φετχουλλάχ Γκιουλέν, ο οποίος ως βάση έχει την Πενσυλβάνια των Ηνωμένων Πολιτειών. Το κίνημα δεν διαθέτει επίσημη ονομασία ωστόσο συχνά καλείται ως Χιζμέτ (η υπηρεσία) από τους οπαδούς του, και ως Τζεμαάτ (Cemaat, η κοινότητα/συνέλευση) από το ευρύ κοινό στην Τουρκία. Ο μεγαλύτερος οργανισμός υπό την αιγίδα του κινήματος είναι ο Alliance for Shared Values (συμμαχία για τις κοινές αξίες) στη Νέα Υόρκη.

Δραστηριότητες

Το κίνημα διαθέτει υποστηρικτές και αντιπάλους στην Τουρκία, χώρες της Κεντρικής Ασίας, και άλλα μέρη του κόσμου. Δραστηριοποιείται ενεργά στον τομέα της εκπαίδευσης συνεργαζόμενο με ιδιωτικά σχολεία και πανεπιστήμια σε πάνω από 180 χώρες, καθώς και πολλά αμερικανικά σχολεία τα οποία προσφέρουν δωρεάν εκπαίδευση και λειτουργούν υπό την καθοδήγηση μελών του κινήματος. Το κίνημα αρνείται πως τα σχολεία αυτά έχουν άμεση σχέση με την οργάνωση του. Σε άλλες πρωτοβουλίες του, καταβάλλει προσπάθειες για την ανάπτυξη του διαθρησκευτικού διαλόγου, καθώς και έχει σημαντικές επενδύσεις στα μέσα μαζικής ενημέρωσης, χρηματοπιστωτικά ιδρύματα, και ιατρικές κλινικές. Το κίνημα έχει περιγραφεί ως ειρηνιστικό και εκσυγχρονισμένη μορφή του Ισλάμ, σε αντίθεση με τις ακραίες μορφές όπως είναι ο Σαλαφισμός.

Τουρκία

Το κίνημα έχει προσδιοριστεί ως τρομοκρατική οργάνωση από την κυβέρνηση της Τουρκίας και το κυβερνών Κόμμα Δικαιοσύνης και Ανάπτυξης, οι οποίοι το αναφέρουν ως την Γκιουλενιστική -ή Φετχουλλαχιστική-τρομοκρατική οργάνωση (Fethullahçı Terör Örgütü) και την έχει κατηγορήσει για την αποτυχημένη απόπειρα πραξικοπήματος το 2016 στην Τουρκία.
Μετά το σκάνδαλο διαφθοράς του 2013 στην Τουρκία, αποκαλύφθηκε συμμετοχή στο σκάνδαλο από υπουργούς, δημάρχους, και οικογενειακά μέλη της ηγετικής ομάδας του κόμματος Δικαιοσύνης και Ανάπτυξης του προέδρου της χώρας Ταϊγίπ Ερντογάν, και ο Ερντογάν κατηγόρησε ανοικτά το κίνημα -με το οποίο έως την εποχή εκείνη διατηρούσε φιλικές σχέσεις- πως δημιούργησε τις ψευδείς κατηγορίες για να πλήξει την κυβέρνηση.
Μετά την απόπειρα πραξικοπήματος του 2016 στην Τουρκία, το κίνημα έχει κατηγορηθεί ανοικτά από την Τουρκική κυβέρνηση πως βρισκόταν πίσω από την απόπειρα και σκόπευε να ανατρέψει την δημοκρατικά εκλεγμένη κυβέρνηση της χώρας, ενώ λίγους μήνες πριν το πραξικόπημα είχε ήδη κλείσει τα γραφεία της μεγαλύτερης σε κυκλοφορία εφημερίδος στην Τουρκία, της Ζαμάν, μαζί και με τις θυγατρικές και άλλα παραρτήματα της, με την κατηγορία πως ελέγχονταν από το κίνημα του Γκιουλέν.
Σε ανακοίνωση του ο Φετχουλλάχ Γκιουλέν, αρνήθηκε πως το κίνημα βρίσκονταν πίσω από την απόπειρα του πραξικοπήματος, το καταδίκασε, και παράλληλα επεσήμανε πως υπάρχει η πιθανότητα η απόπειρα να ήταν σκηνοθετημένη από τον ίδιο τον Ερντογάν ώστε μετά από την επικράτηση του να έχει πλέον ακόμα μεγαλύτερη απολυταρχία και εξουσίες στην Τουρκία.
Γουλιέλμος Ε΄ του Νεβέρ

Ο Γουλιέλμος Ε΄, γαλλ. Guillaume V (απεβ. 1181) από τον Οίκο του Νεβέρ ήταν κόμης του Νεβέρ & του Ωσέρ (1176-1181).

Βιογραφία

Ήταν ο πρωτότοκος γιος του Γκυ κόμη του Νεβέρ & του Ωσέρ και της Ματθίλδης της Βουργουνδίας, κόρης του  Ρεϋμόνδου κόμη του Γκρινόν (γιου του Ούγου Β΄ δούκα της Βουργουνδίας). 
Το 1176 απεβίωσε ο πατέρας του και η μητέρα του Ματθίλδη ανέλαβε την επιτροπεία για τη διάρκεια της ζωής του. Ο ίδιος απεβίωσε ως παιδί το 1181 και τον διαδέχθηκε η αδελφή του Αγνή Α΄.
Λουδοβίκος, δούκας της Βουργουνδίας

Βιογραφία

Ήταν ο μεγαλύτερος γιος του δούκα της Γαλλίας Λουδοβίκου του μεγάλου δελφίνου και της Μαρίας-Άννας-Βικτωρίας της Βαυαρίας, κόρης τού Φερδινάνδου-Μαρία εκλέκτορα της Βαυαρίας..
Κατά την διάρκεια της βασιλείας του παππού του και βασιλιά της Γαλλίας Λουδοβίκου ΙΔ΄, και όσο ζούσε ο πατέρας του, ήταν δεύτερος στην τάξη διαδοχής του, έτσι ονομάστηκε από την γέννησή του δούκας της Βουργουνδίας. Μετά τον θάνατο του πατέρα του το 1711, ορίστηκε δελφίνος και διάδοχος του Γαλλικού θρόνου. Αλλά αμέσως μετά στις αρχές του 1712, τόσο ο ίδιος όσο και η σύζυγός του, χτυπήθηκαν από ευλογιά και πέθαναν και οι δύο σε διάστημα έξι ημερών ο ένας από τον άλλον.

Βιογραφικά στοιχεία

Σε μικρή ηλικία ήταν εξαιρετικά αγροίκος, κακόψυχος και υπερόπτης, αλλά σύντομα άλλαξε διαμετρικά ο χαρακτήρας του σε έναν ευσεβέστατο πρίγκηπα. Το 1702, σε ηλικία 20 ετών, του ανατέθηκε από τον παππού του η συμμετοχή του στο υψηλό συμβούλιο του κράτους.
Η μεταμόρφωση αυτή του νεαρού Λουδοβίκου οφειλόταν στον παιδαγωγό του Φενελόν, μετέπειτα αρχιεπίσκοπο του Καμπραί, ο οποίος κατόρθωσε να τιθασσεύσει τον νεαρό πρίγκηπα. Στα πλαίσια της διαπαιδαγώγησης του Λουδοβίκου, ο Φενελόν έγραψε διάφορα έργα, περιφημότερο των οποίων ήταν Οι περιπέτειες του Τηλέμαχου (1699).
Ο Λουδοβίκος ήταν επηρεασμένος από την μερίδα των ανθρώπων που ήθελαν μετασχηματισμό στην κρατική εξουσία μετάβασης από την απόλυτη Μοναρχία σε μια μοναρχία με περισσότερες εξουσίες στον λαό, με σχηματισμό κρατικών συμβουλίων που θα βοηθούσαν τον βασιλιά στο έργο του. Οι ιδέες αυτές αποδείχθηκαν ουτοπικές, καθώς οι μόνοι που θα ωφελούνταν από κάτι τέτοιο θα ήταν οι αριστοκράτες.
Πανελλήνιο πρωτάθλημα ανώμαλου δρόμου ανδρών 1985

Το Πανελλήνιο πρωτάθλημα ανώμαλου δρόμου ανδρών 1985 διεξήχθη στις 10 Φεβρουαρίου στο Δάσος του Μοσχοποδίου στη Θήβα. Πρωταθλητής αναδείχθηκε ο Πετράκης του ΟΦΗ (απόσταση 12.000μ.), ενώ πρωταθλητής σύλλογος αναδείχθηκε ο ΟΦΗ